Document ID: 32000D0585

Komisijas Lēmums
(2000. gada 7. septembris),
ar ko paredz dzīvnieku un sabiedrības veselības nosacījumus un veterināro sertifikāciju savvaļas un saimniecībā audzētu medījamo dzīvnieku gaļas un trušu gaļas importam no trešām valstīm un atceļ Komisijas Lēmumus 97/217/EK, 97/218/EK, 97/219/EK un 97/220/EK
(izziņots ar dokumenta Nr. C(2000) 2492)
(Dokuments attiecas uz EEZ)
(2000/585/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 26. jūnija Direktīvu 91/494/EEK par dzīvnieku veselības prasībām, kas reglamentē svaigas mājputnu gaļas tirdzniecību Kopienas iekšējā tirgū un svaigas mājputnu gaļas importu no trešām valstīm [1], kurā grozījumi izdarīti ar Direktīvu 1999/89/EK [2], un jo īpaši tās 11., 12. un 14. pantu,
ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības aizsardzības prasības, kas reglamentē tādu produktu tirdzniecību un importu Kopienā, uz kuriem neattiecas minētās prasības, ko paredz īpaši Kopienas noteikumi, kuri minēti Direktīvas 89/662/EEK A pielikuma I nodaļā un - attiecībā uz patogēniem - Direktīvā 90/425/EEK [3], kurā jaunākie grozījumi izdarīti ar Direktīvu 97/79/EK [4], un jo īpaši tās 10. pantu,
ņemot vērā Padomes 1992. gada 16. jūnija Direktīvu 92/45/EEK par sabiedrības veselības un dzīvnieku veselības problēmām, kas attiecas uz medījamo dzīvnieku nonāvēšanu un savvaļas dzīvnieku gaļas laišanu tirgū [5], kurā jaunākie grozījumi izdarīti ar Direktīvu 97/79/EK, un jo īpaši tās 16. panta 2. punkta c) apakšpunktu un 3. punktu,
tā kā:
(1) Ar Komisijas Lēmumu 97/217/EK [6], kurā jaunākie grozījumi izdarīti ar Lēmumu 2000/161/EK [7], izveidotas trešo valstu grupas, kuras spēj izmantot veterināro sertifikāciju savvaļas dzīvnieku gaļas, saimniecībā audzētu medījamo dzīvnieku gaļas un trušu gaļas importam no trešām valstīm.
(2) Komisijas Lēmumā 97/218/EK [8] ir noteikti dzīvnieku un sabiedrības veselības nosacījumi un veterinārā sertifikācija savvaļas dzīvnieku gaļas (izņemot mežacūku gaļu) importam no trešām valstīm.
(3) Komisijas Lēmumā 97/219/EK [9], kurā jaunākie grozījumi izdarīti ar Lēmumu 2000/162/EK [10], noteikti dzīvnieku un sabiedrības veselības nosacījumi un veterinārā sertifikācija saimniecībā audzētu medījamo dzīvnieku un trušu gaļas importam no trešām valstīm.
(4) Komisijas Lēmumā 97/220/EK [11] noteikti dzīvnieku un sabiedrības veselības nosacījumi un veterinārā sertifikācija meža cūku gaļas importam no trešām valstīm.
(5) Lai veicinātu konsultācijas un Eiropas Savienības tiesību aktu pārredzamību, kā arī aktualizētu dzīvnieku un sabiedrības veselības nosacījumus un veterināro sertifikāciju savvaļas un saimniecībā audzētu medījamo dzīvnieku gaļas un trušu gaļas importam no trešām valstīm, uzskata par vajadzīgu sagatavot vienotu lēmumu; tādēļ jāatceļ Komisijas Lēmumi 97/217/EK, 97/218/EK, 97/219/EK un 97/220/EK.
(6) Ņemot vērā, ka attiecīgajām eksportētājām valstīm jāievieš jauns sertifikācijas režīms, tā ieviešanai jāparedz zināms laiks.
(7) Šo lēmumu pārskata, ņemot vērā dzīvnieku veselības stāvokļa attīstību izcelsmes teritorijās, un jo īpaši saskaņā ar nolīgumu piemērošanu starp Kopienu un trešām valstīm saistībā ar jautājumiem, uz ko attiecas šis lēmums, sevišķi attiecībā uz 5. pantu Nolīgumam starp Eiropas Kopienu un Kanādu par sanitāriem pasākumiem, lai aizsargātu sabiedrības un dzīvnieku veselību attiecībā uz dzīvu dzīvnieku un dzīvnieku produktu tirdzniecību, un 6. pantu Nolīgumam starp Eiropas Kopienu un Amerikas Savienotajām Valstīm par sanitāriem pasākumiem, lai aizsargātu sabiedrības un dzīvnieku veselību dzīvu dzīvnieku un dzīvnieku produktu tirdzniecībā.
(8) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Šajā lēmumā "saimniecībā audzēti medījamie putni" nozīmē paipalas, baložus, fazānus, irbes un jebkādus citus medījamos putnus. Šis termins neietver vistas, tītarus, pērļu vistiņas, pīles, zosis un skrējējputnus.
2. pants
1. Dalībvalstis atļauj šādu kategoriju svaigas gaļas importu:
- savvaļas medījamo pārnadžu, izņemot mežacūkas, gaļa, izņemot subproduktus,
- saimniecībā audzētu medījamo pārnadžu, izņemot saimniecībā audzētas mežacūkas, gaļa,
- mežacūku gaļa, izņemot subproduktus,
- saimniecībā audzētu mežacūku gaļa,
- savvaļas medījamo putnu gaļa, izņemot subproduktus, - izņemot neplūktiem medījamiem putniem ar iekšām,
- saimniecībā audzētu medījamo putnu gaļa,
- savvaļas nepārnadžu gaļa, izņemot subproduktus, ko definē kā zebras gaļu,
- savvaļas zaķu dzimtas dzīvnieku, ko definē kā trušus un zaķus, gaļa, izņemot subproduktus, izņemot nedīrātus zaķu dzimtas dzīvniekus ar neizņemtām iekšām,
- saimniecībā audzētu trušu gaļa,
- savvaļas sauszemes zīdītāju, izņemot savvaļas nagaiņus un zaķu dzimtas dzīvniekus, gaļa, izņemot subproduktus,
un ko ieved no I pielikumā noteiktajām teritorijām, ja tās atbilst nosacījumiem, kas izklāstīti attiecīgajā veselības sertifikātā, kurš izstrādāts III pielikumā, kā paredzēts šā lēmuma II pielikumā.
2. Dalībvalstis atļauj ievest to teritorijā savvaļas un saimniecībā audzētu medījamo dzīvnieku gaļu un trušu gaļu no izcelsmes valsts, uz kuru attiecas īpaši nosacījumi, kas prasīti II pielikumā un aprakstīti IV pielikumā. Eksportētājvalstij šie īpašie nosacījumi jāizpilda katra parauga sertifikātam, kas noteikts III pielikumā.
3. pants
Šis lēmums stājas spēkā 60 dienas pēc tā publicēšanas Eiropas Kopienu Oficiālajā Vēstnesī.
4. pants
1. Komisijas Lēmumus 97/217/EK, 97/218/EK, 97/219/EK un 97/220/EK atceļ tajā pašā dienā, kad stājas spēkā šis lēmums, kā minēts 3. pantā.
2. Dalībvalstis atļauj ievest svaigu gaļu, uz ko attiecas šis lēmums un kas ražota un sertificēta saskaņā ar Komisijas Lēmumu 97/217/EK, 97/218/EK, 97/219/EK un 97/220/EK prasībām, 35 dienu laikā pēc 3. pantā minētās dienas.
5. pants
Šis lēmums ir adresēts dalībvalstīm.
Briselē, 2000. gada 7. septembrī

Labels: 3
17
5